Ka jalo, Jesu o ne a kaya eng fa a ne a bua ka motho yo o latlhelwang “kwa diheleng”? A ‘molelo o o sa khutleng’ o Jesu a neng a bua ka one ke wa mmatota kgotsa ke wa tshwantshetso? Ke ka tsela efe baikepi ba ‘yang kwa kotlhaong ya bosakhutleng’? A re sekasekeng nngwe le nngwe ya dipotso tseno. 6 Botsuolodi jwa ga Adame le Efa kwa Edene bo ile jwa senyetsa ruri kamano e e molemo e ba neng ba na le yone le Mmopi wa bone yo o lorato Jehofa. (Genesise 3:8-13, 23, 24) Go tlhobogana jalo ga bone le ene go ile ga ama bana ba bone, ba ba neng ba gotsa boleo jwa bone, bosaitekanelang le loso. (Baroma 5:17-19) Le fa banyalani ba ntlha ba batho ba ile ba nna baleofi ba ka boomo, Jehofa o ne a letla gore ba nne le bana. Moragonyana ka lorato o ile a dira dithulaganyo tse di neng di tla thusa bana ba ga Adame le Efa go boa ba letlana le ene. (Johane 3:16, 36) Moaposetoloi Paulo o ile a tlhalosa jaana: “Mme Modimo o supa lorato lwa gagwe mo go rona ka tsela ya gore, fa re ne re sa ntse re le baleofi, Keresete o ne a re swela. Jalo, e re ka jaanong re boletswe re le ba ba siameng ka madi a gagwe, re tla bolokwa segolobogolo ka ene mo tšhakgalong. Gonne fa re ne ra letlana le Modimo ka loso lwa Morwawe, fa re ne re sa ntse re le baba, jaanong ka re letlane, re tla bolokwa segolobogolo ka botshelo jwa gagwe.”—Baroma 5:8-10.